Puolustusministeri tekisi kutsunnoista pakollisia naisille

Puolustusministeri Jussi Niinistö (ps.) tapasi kuopiolaisisa kauppakeskus Apajassa perjantaina. Aake Roininen

Veera Jääskeläinen

Puolustusministeri Jussi Niinistö (ps.) sanoo, että naiset voitaisiin tuoda kutsuntojen piiriin. Kutsunnat olisivat naisille pakolliset, mutta varusmiespalvelus ei, sillä siihen ei Niinistön mukaan ole taloudellista mahdollisuutta eikä maanpuolustuksellista tarvetta.

– Naisten kutsuntoihin kutsumista voisi miettiä pidemmällä tähtäimellä siinä mielessä, että meillä on monenlaisia kriisiajan yhteiskunnan valmiuksia, joita hoitamaan tarvittaisiin ihmisiä, Niinistö toteaa.

Ne, jotka eivät menisi varusmiespalvelukseen, voitaisiin velvoittaa suorittamaan kansalaispalvelusta, Niinistö pohtii. Suoralta kädeltä hän ei kuitenkaan olisi tekemässä kansalaispalvelusta pakollista, vaan sitäkin pitäisi miettiä muun muassa yleisen kiinnostuksen ja kustannusten kautta. Kansalaispalvelu sisältäisi kriisiajan tehtäviä, kuten esimerkiksi ensiaputaitoja tai kybermaailmaan liittyviä tehtäviä.

– Jokaisella on kuitenkin perustuslaissa maanpuolustusvelvollisuus, niin voitaisiin ajatella tätä asiaa rauhassa uusiksi sillä tavalla, että yhteiskunnan kokonaisturvallisuus olisi parempi sen jälkeen, Niinistö toteaa.

– Varmasti väistämättä tasa-arvokysymykset nousevat tulevaisuudessa esille entistä enemmän. Se täytyy sanoa, että tasa-arvolla ei maata puolusteta aseellisesti, mutta tasa-arvo on kokonaisturvallisuuden suhteen tärkeä asia.

Niinistön mukaan 1980-luvun noin 80 prosenttia miespuolisesta ikäluokasta suoritti varusmiespalveluksen. Nykyään määrä on noin vähentynyt noin 75 prosenttiin.

– Sillä me pystymme muodostamaan sodanajan joukot. Mutta jos se siitä huomattavasti laskee, niin silloin kyse on tietysti ongelmasta, Niinistö sanoo.

Puolustusministeri Jussi Niinistö vieraili perjantaina Kuopiossa muun muassa Pohjois-Savon Reserviläispiirin 60-vuotisjuhlassa, missä hän piti juhlapuheen.